K. Tóthová, poslankyňa: (2001-10-03):
Vám predsa musí byť zrejmé, že prechodom dosť značnej kompetencie z orgánov štátnej správy, kde opravné prostriedky boli riešené v rámci systému štátnej správy, t. j. proti rozhodnutiu prvostupňového správneho orgánu rozhodoval krajský úrad, že v prípade, ak to prechádza do originálnej pôsobnosti samosprávy, teda stane sa to samosprávna rozhodovacia činnosť, všetky odvolania pôjdu na súd. Vás toto nezaujíma? Veď predsa celá vládna koalícia bombasticky deklarovala, že reformu verejnej správy robí pre občana. A vôbec vás nezaujíma reagovať a upraviť situáciu občanov, ktorá sa malým kompetenčným zákonom mení, mení v tom smere, že ich partnerom v prípade vydania rozhodnutia, s ktorým nesúhlasia, vo veľkej miere sa stávajú súdy. Kde máte reakciu na to? Kde máte úpravu, že nebudú podliehať tieto podania doteraz regule okrem prípadov výslovne uvedených, že nebudú musieť byť zastúpení advokátmi. Vy vôbec nereagujete v tejto novele na vzniknutú situáciu! My sme tu upozorňovali, že zmenou interpretačného pravidla, ktoré pôvodne bolo formulované tak, že v prípade, ak nie je charakter činnosti, ktorá prechádza na samosprávu, presne určené, či je to samospráva alebo štátna správa, že sa má za to, že to bude mať charakter štátnej správy. My sme upozorňovali, že na toto nie je pripravená systémová súvislosť. Napriek tomu vládna koalícia to odsúhlasila. Takže aj je pravdou, že vyše 300 kompetencií prechádza do originálnej pôsobnosti samosprávy, musíte brať za bernú mincu, že potom aj v týchto pôsobnostiach budú na súdy prechádzať opravné prostriedky. Na toto vôbec nereagujete. Navyše predloženým návrhom určité kompetencie z krajských súdov presúvate dole na okresné súdy. Pán minister, máte vy vôbec predstavu, čo to vyvolá? Ja som bola ministrom spravodlivosti, mám určitú predstavu o fungovaní, aj keď si nedovolím tvrdiť, že tá moja predstava je absolútne správna, ale ja som to konzultovala so sudcami a tí dostávali niektorí zúfalý úsmev, zúfalý výraz na tvári a niektorí sa dostávali až do frenetického smiechu. Ak by za situácie, že rozhodovanie z oblasti opravných prostriedkov z orgánov štátnej správy prechádza na okresné súdy a vy zároveň z krajských súdov presúvate kompetenciu na okresné súdy, tak to dusíte absolútne. Komu to napadlo v tejto situácii presúvať z krajských súdov na okresné?! Buď tomu, kto nepozná problematiku, alebo tomu, kto chce, aby nastal na Slovensku chaos. Ja si to inak neviem predstaviť. Pretože už aj teraz priechodnosť na okresných súdoch je zložitá. Predstavme si množstvo odvolaní, ktoré v marci, v apríli budú prichádzať na súdy, pretože rozhodovacia činnosť vo veciach občanov sa nedá zastaviť, a rozhodnutia, odvolania vám prídu, pretože sú tam 15-denné odvolacie lehoty, všetko sa vám to navalí na okresné súdy. A vy za tejto situácie nereagujete na tento nový stav a navyše presúvate kompetenciu z krajských súdov na okresné. Ja som rozhodne proti, pretože to je úplne nezmyselné, ale prosím vás pekne, odpovedzte mi: Prečo ste túto situáciu nedoriešili v súvislosti s kompetenčným zákonom? Pretože tam vzniká množstvo ešte ďalších problémov, na ktoré v tejto súvislosti s týmto zákonom nebudem upozorňovať od pultu. Ale vy máte na ministerstve podľa mojich znalostí dosť početné legislatívne oddelenie, ktoré nech sa s touto problematikou pohrá, alebo sa malo pohrať. A vy ako minister ste za to zodpovedný. Ďalej by som chcela jednu otázku. Mňa veľmi zaráža a dovoľte mi, aby som už druhýkrát protestovala, že zákony, ktoré sa týkajú práv občanov – a Občiansky súdny poriadok sa jednoznačne týka práv občanov, pretože upravuje práva občana v konaní pred súdom –, nie sú dané na posúdenie výboru pre ľudské práva a národnosti. Predsa to je otázka realizácie práva občana a postupu pri realizácii práva občana, a toto sa neposúva na rokovanie výboru pre ľudské práva a národnosti. Ja vyjadrujem počudovanie, ako je možné, že tieto zákony niekto nepovažuje za potrebné prerokovať týmto výborom. Tretia poznámka. Chcem sa vyjadriť k vystúpeniu pani poslankyne Záborskej, ktorá dala tri pozmeňujúce návrhy. Ja by som s veľkou opatrnosťou pristupovala k obmedzeniu lehoty na rozhodnutie osvojenia, pretože niekedy do procedúry osvojenia vstupuje medzinárodný prvok, to znamená, že treba vyjadrenia aj z orgánov mimo územia Slovenskej republiky a tam nemáme dosah na ich vybavenie, a preto by mohli vzniknúť v praxi veľké problémy. Takže, keďže mám slovo, dovolím si vyjadriť pochybnosť pri druhom pozmeňujúcom návrhu, o jeho účelnosti a vhodnosti. Vážené pani poslankyne, vážení páni poslanci, ja predloženú zmenu Občianskeho súdneho poriadku v žiadnom prípade nemôžem podporiť, pretože je nezmyselná, nereaguje na novú právnu situáciu, ba dokonca navrhnuté presunutie kompetencie z krajských súdov na okresné súdy je počin, ktorý zhorší situáciu a môže vyvolať kolaps v justícii. Ďakujem za pozornosť. J. Migaš, predseda NR SR: Faktické poznámky na vystúpenie pani poslankyne Tóthovej, jediná prihlásená je pani poslankyňa Záborská. Uzatváram možnosť prihlásiť sa s faktickou poznámkou. Nech sa páči, pani poslankyňa Záborská.